宿熯塘村
作者：呂南公
朝代：宋

paragraphs: 盡日繞岡嶺，孤征凌險巇。
春風處處豪，游子行安之。
過午或未飯，人烟信遐稀。
暮投熯塘村，正見牛羊歸。
黯黯亂山腹，茅廬壓笆籬。
陽光向餘霞，畏虎先掩扉。
繫馬就屋尾，解冠挂門眉。
怡聲問前程，乞火照寢衣。
夜半雨忽惡，長雷撼坤維。
奴僕亦睡覺，雨瀉百箭馳。
草草卷席避，倚牆願晨雞。
故園豈無情，一夢不可期。
我有三畝宅，比鄰勇鉏犁。
何曾問三旌，自足了四時。
不肯卧寂寂，亦來走栖栖。
幸無王事驅，或是奇鬼欺。
咄咄復咄咄，生平笑狂癡。
明朝遇清溪，莫洗脚上泥。